Nordjyllands Politi advarer mod lommetyve i busserne. Foreløbig er 13 borgere blevet bestjålet.

Tyverierne sker i myldretiden i en bus i Aalborg omkring centrum, hvor der typisk er lidt trængsel inde i busserne. - Det er mest ældre kvinder, der får stjålet deres punge, og anmeldelserne tyder på, at det er kvinder, der står bag, siger politikommissær Kristian Nørgaard Thomsen fra Nordjyllands Politi.Han tilføjer, at der dog også er en ældre mand og et par yngre forurettede i lignende sager. I flere af forholdene er dankort blevet forsøgt misbrugt. Kristian Nørgaard Thomsen råder derfor til, at man holder lommer og tasker lukket og lader være med at have noget liggende løst i lommerne, når man færdes i bussen. - Hold i det hele taget dine værdier inden for rækkevidde, lyder det fra politikommissæren.